Virkavalta hukkasi aseliikkeen tärkeimmän tiedoston.

Poliisi on kadottanut aseliikkeeltä takavarikoimansa asekirjanpidon.

Kyseessä on Jokelassa sijaitsevan Teräasekeskuksen asekirjanpito kahdeksan vuoden ajalta. Se sisälsi täydelliset tiedot myydyistä liki 1 300 aseesta ja niiden ostajista.

Asia tuli ilmi, kun Teräasekeskuksen edustajat pyydettiin vuoden alussa Järvenpään poliisilaitokselle selvittämään muutamien aseiden kohtaloa.

Outo pyyntö

– Ihmettelimme, mistä oli kysymys. Poliisi oli vienyt vuosi sitten koko kirjanpitomme. Sieltä noiden tietojen olisi pitänyt löytyä, kertoo Teräasekeskuksen asekauppias Sami Raunio.

Hän pyysi nähdä firmansa asekirjanpidon, jotta voisi osoittaa, mitä kyseisille aseille oli tapahtunut. Kirjanpitoa ei kuitenkaan löytynyt.

– Kävivät tuloksetta läpi koko poliisitalon, Raunio sanoo.

Kyseinen kirjanpito on aseliikkeelle sen tärkein tiedosto. Teräasekeskuksessa se oli lisäksi tehty käsin kuulakärkikynällä, jotta sitä ei voitaisi jälkeenpäin epäillä manipuloiduksi.

Kun kirjanpito oli kateissa, Raunio ei pystynyt osoittamaan, mitä kysytyille aseille oli tapahtunut.

– Toivoimme, että kyseessä olisi ollut inhimillinen virhe. Annoimme poliisille yli viikon aikaa löytää kirjanpitomme. Mitään ei kuitenkaan kuulunut. Emme myöskään ole saaneet asialle mitään selitystä, Raunio sanoo.

Rikosilmoitus

Selitystä katoamiselle ei löytynyt myöskään keskiviikkona Iltalehden tiedustellessa asiaa tutkinnasta vastanneelta Itä-Uudenmaan poliisilaitokselta. Tuntien selvittelyn jälkeen poliisijohdosta kehotettiin kysymään asiasta Poliisihallituksen asehallintoyksiköstä. Sielläkään ei asiasta tiedetty mitään.

– Meillä ei ole eikä ole ollut tällaisia yksittäisen elinkeinonharjoittajan rekistereitä, sanoo ylitarkastaja Mika Koponen ja kehottaa puolestaan kysymään asiaa Itä-Uudenmaan poliisilta.

Teräasekeskus on tehnyt katoamisesta tutkintapyynnön.

– Tuntuu uskomattomalta, että poliisi voi hukata noin tärkeän materiaalin, sanoo asekauppias Sami Raunio.

Etsintä meneillään

IL:n yhteydenoton jälkeen Itä-Uudenmaan poliisilaitos alkoi etsiä arkaluonteista kirjanpitoa.

– Kyseessä on Poliisihallituksen, Tullin ja Keski-Uudenmaan poliisin yhdessä hoitama asia, joka on keskeneräinen, laitoksen esikunnasta todetaan.

Keski-Uudenmaan poliisi yhdistettiin vuoden alusta osaksi Itä-Uudenmaan poliisilaitosta. Kirjanpidon katoaminen saattaa liittyä rakenneuudistuksen aiheuttamiin henkilö- ja tilavaihdoksiin.